**ELŐTERJESZTÉS**

**Szombathely Megyei Jogú Város Közgyűlésének 2019. június 18-ai ülésére**

**Javaslat a Bem J. u. 9/A. szám alatti ingatlan ingyenes egyházmegyei tulajdonba adására**

Tájékoztatom a Tisztelt Közgyűlést arról, hogy a Szombathelyi Egyházmegye nevében dr. Székely János szombathelyi megyéspüspök azzal a kéréssel fordult önkormányzatunkhoz, hogy az önkormányzati tulajdonban álló, Szombathely, Bem J. u 9/A szám alatti ingatlant adjuk ingyenesen az egyházmegye tulajdonába.

Fenti ingatlanra vonatkozóan 1996. június 3-án Önkormányzatunk és a Szombathelyi Egyházmegye között határozatlan időre ingyenes használati megállapodás jött létre, mely alapján az ingatlan jelenleg a Boldog Brenner János Óvoda telephelyeként működik.

Az ingyenes használatba adás iránti kérelem indoka, hogy az óvoda épülete az idők folyamán elhasználódott, állaga leromlott, ezért felújítást igényel. Ennek egyik akadálya, hogy az ingatlan önkormányzati tulajdonban van ezért az egyházmegye pályázati forrásokat a felújításba nem tud bevonni.

A Püspök Úr tájékoztatása szerint a Boldog Brenner János Óvoda folyamatosan nagy gyereklétszámmal működik, mely azt jelzi, hogy a szombathelyi polgárok kedvelik ezt az óvodát. Az intézmény több mint két évtizedes működése bizonyítja, hogy az óvodai kötelező önkormányzati feladatellátásba hatékonyan be tud kapcsolódni és egyúttal a katolikus nevelést igénylő szülők gyermekei számára is világnézetüknek és hitüknek megfelelő nevelést tud adni.

A Magyarország helyi önkormányzatairól szóló 2011. évi CLXXXIX törvény módosításának 2019. január 1. napjával történő hatályba lépésével lehetőség nyílt a helyi önkormányzat tulajdonában álló nemzeti vagyon egyház, egyházi jogi személy részére történő ingyenes átruházására. A jogszabályhely módosításának indoklása tartalmazza, hogy az önkormányzatok az állam és más helyi önkormányzatok részére adhatnak át vagyont ingyenesen, ugyanakkor az elmúlt időszak tapasztalatai alapján az önkormányzatok vagyonátadási jogosultságát indokolt kiterjeszteni az egyházi jogi személyek és közhasznú szervezetek kedvezményezettként történő meghatározásával, akik szintén önkormányzati feladat segítése, átvállalása érdekében juthatnak hozzá forgalomképes önkormányzati vagyonhoz.

Fenti jogszabályhely 108.§ (2) bekezdése szerint:

A helyi önkormányzat tulajdonában álló nemzeti vagyon tulajdonjoga ingyenesen átruházható egyház, egyházi jogi személy részére hitéleti feladatainak elősegítése vagy az általa végzett állami, önkormányzati – így különösen oktatási, szociális, család-, gyermek- és ifjúságvédelmi, kulturális – feladatok ellátásának elősegítése érdekében.

Az ingyenes vagyonátadás az önkormányzat kötelezően ellátandó feladatainak ellátását nem veszélyeztetheti.

A helyi önkormányzat képviselő testületének a nemzeti vagyon ingyenes átadására vonatkozó határozatában meg kell jelölni azt a jogszabályban meghatározott feladatot, amelynek ellátását az átadás elősegíti.

Az ingyenes vagyonátadás keretszabályait a nemzeti vagyonról szóló 2011. évi CLXXXIX tv. (Nvtv.) rögzíti.

Az Nvtv. 11. § (13) bekezdése szerint nemzeti vagyon ingyenesen kizárólag közfeladat ellátása, a lakosság közszolgáltatásokkal való ellátása, valamint e feladatok ellátásához szükséges infrastruktúra biztosítása céljából, az ahhoz szükséges mértékben hasznosítható, valamint adható vagyonkezelésbe.

A 13.§ rögzíti a nemzeti vagyon tulajdonjogának átadására vonatkozó részletes szabályokat. A 13.(4) bekezdése alapján a nemzeti vagyon tulajdonjogának ingyenes átruházása esetén a tulajdonjogot megszerző félnek- az állam kivételével – eleget kell tennie a következő feltételeknek:

* a megszerzett vagyont 15 évig nem idegenítheti el, a juttatás céljának megfelelően köteles hasznosítani, valamint állagát megóvni,
* az átruházott vagyon hasznosításáról évente köteles beszámolni a vagyont átruházó szervezet felé.

Az ingyenesen tulajdonba adott ingatlanon e törvény erejénél fogva 15 évig elidegenítési és terhelési tilalom áll fenn. Az elidegenítési tilalomnak az átruházó javára szóló ingatlan-nyilvántartásba történő feljegyzését a tulajdonjog bejegyzése iránti kérelemmel egyidejűleg a vagyont átruházó szerv kérelmezi.

Az ingatlan ingyenes használatba adását a Magyarország helyi önkormányzatairól szóló 2011. évi CLXXXIX tv. 13.§ (1) bekezdésében foglaltak alapozzák meg, mely szerint a helyi közügyek, valamint a helyben biztosítandó közfeladatok körében ellátandó helyi önkormányzati feladatok közé tartozik különösen az óvodai ellátás biztosítása.

Az ingatlan ingatlanvagyon-kataszterben nyilvántartott becsült értéke 108.728.000,-Ft.

Szombathely Megyei Jogú Város Önkormányzata vagyonáról szóló 40/2014.(XII.23.) rendeletének 11.§-a alapján önkormányzati vagyon tulajdonjogát ingyenesen átruházni a Közgyűlés jogosult, ezért kérem a T. Közgyűlést, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2019. június 6.**

**/: Dr. Puskás Tivadar :/**

**HATÁROZATI JAVASLAT**

**…../2019. (VI.18.) Kgy. sz. határozat**

A Közgyűlés az önkormányzati tulajdonú Szombathely, Bem J. u. 9/A szám alatti, 2789/2 hrsz-ú ingatlan tulajdonjogát - Szombathely Megyei Jogú Város Önkormányzata vagyonáról szóló 40/2014.(XII.23.) rendeletének 11.§-ában biztosított hatásköre szerint - a Magyarország helyi önkormányzatairól szóló 2011. évi CLXXXIX törvény 108.§ (2) bekezdésében foglaltak alapján – az általa végzett önkormányzati, így különösen az oktatási feladatok ellátásának elősegítése érdekében, a Boldog Brenner János Óvoda működtetésének biztosítására - ingyenesen a Szombathelyi Egyházmegye tulajdonába adja.

Az ingatlan ingatlanvagyon-kataszterben nyilvántartott becsült értéke 108.728.000,-Ft.

Az ingatlan ingyenes tulajdonba adását fenti jogszabályhely 13.§ (1) bekezdésében foglaltak alapozzák meg, mely szerint a helyi közügyek, valamint a helyben biztosítandó közfeladatok körében ellátandó helyi önkormányzati feladatok közé tartozik különösen az óvodai ellátás biztosítása.

Az ingyenes tulajdonba adás feltételei - a nemzeti vagyonról szóló 2011. évi CXCVI törvény 13.§ (4) bekezdésében foglaltak alapján – a következők:

A tulajdont megszerző

* az ingatlant a tulajdonjog megszerzésétől számított 15 évig nem idegenítheti el,
* az ingatlant a juttatás céljának megfelelően köteles használni, állagát megóvni,
* az átruházott vagyon hasznosításáról évente köteles beszámolni a vagyont átadó szervezet felé.

A Közgyűlés felhatalmazza a polgármestert az ingyenes tulajdonátruházásra vonatkozó szerződés aláírására és az elidegenítési és terhelési tilalom ingatlannyilvántartásba történő bejegyeztetésére.

**Felelős:** Dr. Puskás Tivadar polgármester

Illés Károly alpolgármester

Dr. Károlyi Ákos jegyző

(a végrehajtásért: Lakézi Gábor, a Városüzemeltetési Osztály vezetője)

**Határidő:** azonnal